Navnet kommer fra Baldishol kirke i Nes i Ringsaker. Teppet ble funnet i 1879, da 1600-tallskirken på Baldishol ble revet. Teppet var en av de mange gjenstandene blant materialer og inventar som ble solgt på auksjon i forbindelse med rivingen. Familien Kildal på nabogården til kirken kjøpte en del av gjenstandene og oppbevarte dem på gården. Noen år senere besøkte familiens slektning Louise Kildal gården, og fikk se gjenstandene de hadde kjøpt på auksjonen. Blant kirkebilder og noen kirkespir oppdaget hun en skitten, gammel fille, full av leire, som hadde ligget under fotskammelen til organisten som vern mot trekken.